梅尧臣
得王介甫常州书
斜封一幅竹膜纸，上有文字十七行。
字如瘦棘攒黑刺，文如温玉烂虹光。
别时春风吹榆荚，及此已变蒹葭霜。
道途与弟奉亲乐，後各失子怀悲伤。
到郡纷然因事物，旧守数易承蔽藏。
搜奸证缪若治絮，蚤虱尽去烦爨汤。
事成条举作书尺，不肯劳人鱼腹将。
鱼沉鱼浮任所适，偶能及我为非常。
勤勤问我诗小传，国风才毕葛屦章。
昔时许我到圣处，且避俗子多形相。
未即寄去慎勿怪，他时不惜倾箱囊。
知君亦欲此从事，君智自可施庙堂。
何故区区守黄卷，蠹鱼尚耻亲芸香。
我今正值雁南翔，报书与君倒肺肠。
直须趁取筋力强，炊粳烹鲈加桂姜。
洞庭绿橘包甘浆，旧楚黄橙绵作瓤。
东山故游携舞娘，不饮学举黄金觞。
溪如罨画水泱泱，刺船静入白鹭傍。
菱叶已枯镜面凉，月色飞上白石床。
坐看鱼跃散星芒，左右寂寂夜何长。
乌栖古曲传吴王，千年万年歌未央。
莫作腐儒针膏肓，莫作健吏绳饿狼。
傥如龚遂劝农桑，傥如黄霸致凤皇。
来不来，亦莫爱嘉祥。